《复赋河冰四绝》
宋代·苏辙

客心凛凛怯寒冰，拥褐无言夜漏深。
河伯似知归意速，风号西北故相禁。
春来归梦剧飞凫，夜半流澌拥舳舻。
似胜去年彭蠡口，雪封庐岳浪翻湖。
朝来县令借长船，仍遣千夫上下牵。
不惜琼瑶分众手，贪看雪片满河壖。
轻纨破碎佩环流，颠倒锵鸣乱触舟。
解绋投篙曾不顾，不知何处拥汀洲。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。